CELEX: 
Language: ro
Date: 2018-01-16 00:00:00
Title: 

REGULAMENTUL (UE) …/… AL COMISIEI
            
            
               din 16.1.2018
            
            
               de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri aplicabile compușilor de mercur din sau de pe anumite produse
            
            
               (Text cu relevanță pentru SEE)
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE
                  1
               , în special articolul 14 alineatul (1) litera (a) și articolul 16 alineatul (1) litera (a),
            
            
               întrucât:
            
            
               (1)Limitele maxime de reziduuri (LMR-uri) pentru compușii de mercur au fost stabilite în anexa II și în partea B din anexa III la Regulamentul (CE) nr. 396/2005. 
            
            
               (2)Directiva 79/117/CEE a Consiliului a interzis introducerea pe piață și folosirea produselor de protecție a plantelor care conțin compuși de mercur. Toate autorizațiile pentru produsele de protecție a plantelor care conțineau compuși de mercur au fost revocate și, în consecință, toate LMR-urile au fost stabilite la limita de cuantificare (LOQ) relevantă.
            
            
               (3)Comisia a primit informații de la operatorii din sectorul alimentar și de la statele membre care arată prezența compușilor de mercur în mai multe produse, ceea ce a dus la o concentrație a reziduurilor mai mare decât LOQ prevăzută în Regulamentul (CE) nr. 396/2005. 
            
            
               (4)Datele de monitorizare recente confirmă faptul că reziduurile de compuși de mercur sunt prezente în mai multe produse la concentrații mai mari decât LOQ. Ținând cont de cea de-a 95-a percentilă pentru toate rezultatele eșantioanelor, au fost raportate următoarele concentrații: în fructe nucifere, reziduuri de 0,02 mg/kg; în plante aromatice, reziduuri de 0,03 mg/kg; în ciuperci de cultură, reziduuri de 0,05 mg/kg; în ciuperci sălbatice, reziduuri de 0,50 mg/kg, cu excepția mânătărcilor, în care au fost constatate reziduuri de 0,90 mg/kg; în semințe oleaginoase, reziduuri de 0,02 mg/kg; în ceaiuri, boabe de cafea, infuzii și boabe de cacao, reziduuri de 0,02 mg/kg; în condimente, reziduuri de 0,02 mg/kg, cu excepția ghimbirului, nucșoarei, mirodeniilor din coaja uscată a nucșoarei și a șofranului de India, în care au fost constatate reziduuri de 0,05 mg/kg; în carne, reziduuri de 0,01 mg/kg, cu excepția cărnii de vânat sălbatic, în care s-au constatat reziduuri de 0,015 mg/kg și a cărnii de rață (de la rațe de crescătorie și sălbatice), în care s-au înregistrat reziduuri de 0,04 mg/kg; în grăsimi de origine animală, reziduuri de 0,01 mg/kg; în organe comestibile, reziduuri de 0,02 mg/kg, cu excepția organelor vânatului sălbatic, în care s-au constatat reziduuri de 0,025 mg/kg și a organelor de mistreț, în care s-au înregistrat reziduuri de 0,10 mg/kg; în lapte, reziduuri de 0,01 mg/kg și în miere, reziduuri de 0,01 mg/kg.
            
            
               (5)Deoarece pesticidele care conțin mercur au fost eliminate de peste treizeci de ani în Uniune, prezența mercurului în alimente poate fi considerată o consecință a contaminării mediului. Prin urmare, este oportună înlocuirea valorilor implicite cu cele enumerate în considerentul 4, reflectând astfel aspectele privind mediul legate de mercur în Regulamentul (CE) nr. 396/2005. Acest lucru va permite autorităților naționale competente să ia măsuri de aplicare adecvate, pe baza unor LMR-uri realiste.
            
            
               (6)Grupul științific pentru contaminanții din lanțul alimentar (grupul CONTAM) din cadrul Autorității Europene pentru Siguranța Alimentară, denumită în continuare „autoritatea”, a adoptat un aviz privind prezența mercurului și a metilmercurului în alimente
                  2
               . 
            
            
               (7)Deoarece compușii de mercur sunt prezenți la concentrații scăzute în produsele enumerate în considerentul 4 și ținând seama de datele disponibile privind consumul în cadrul Uniunii, contribuția totală la expunerea alimentară este considerată scăzută și nu există niciun risc pentru sănătatea consumatorilor. LMR-urile pentru aceste produse ar trebui să fie stabilite ca fiind temporare în anexa III la Regulamentul (CE) nr. 396/2005. LMR-urile respective vor fi reexaminate; reexaminarea va ține seama de informațiile disponibile în următorii 10 ani de la publicarea prezentului regulament. 
            
            
               (8)Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta limitele de cuantificare (LOQ). Aceste laboratoare au concluzionat că actualele LOQ ar trebui să fie menținute. 
            
            
               (9)Pe baza avizului autorității și ținând cont de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.
            
            
               (10)Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.
            
            
               (11)Prin urmare, Regulamentul (CE) nr. 396/2005 ar trebui modificat în consecință.
            
         
         
            
               (12)Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
            
            
               ADOPTĂ PREZENTUL REGULAMENT:
            
            
               Articolul 1
            
            
               Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. 
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 16.1.2018
            
            
               
                     Pentru Comisie
               
               
                     Preşedintele
                     Jean-Claude JUNCKER
               
               
            
            
                     
                        
                           
                     
                  
               
         
         
            
                  
                     (1)
                  
                        JO L 70, 16.3.2005, p. 1.
               
               
                  
                     (2)
                  
                        Grupul pentru contaminanții din lanțul alimentar (CONTAM) al EFSA; Scientific Opinion on the risk for public health related to the presence of mercury and methylmercury in food („Aviz științific privind riscurile pentru sănătatea publică legate de prezența mercurului și a metilmercurului în alimente”). EFSA Journal 2012;10(12):2985. [241 p.].
               
            
      
    ---documentbreak--- 
      
         
         
            
               D052945/02
            
            
            
               RO
            
            
            
               ANEXĂ
            
            
            
               Anexele II și III la Regulamentul (CE) nr. 396/2005 se modifică după cum urmează: 
            
            
               (1)În anexa II, se elimină coloana referitoare la compușii de mercur.
            
            
               (2)Anexa III se modifică după cum urmează:
            
            
               (a)În partea A, se adaugă coloana referitoare la compușii de mercur: 
            
            
               [Pentru Jurnalul Oficial: vă rugăm să introduceți tabelul din anexa IIIA].
            
            
               (b)În partea B, se elimină coloana referitoare la compușii de mercur.